Uuden rehtorin viisivuotinen toimikausi alkaa elokuussa ja kestää vuoden 2022 heinäkuun loppuun saakka. Ennen vararehtoriutta Hämäläinen on toiminut matemaattis-luonnontieteellisen tiedekunnan dekaanina ja fysiikan professorina Helsingin yliopistossa. Hän on tehnyt tutkimustyötä ulkomailla useiden vuosien ajan muun muassa USA:ssa ja Ranskassa.

Hämäläinen toimii lukuisissa kansallisissa luottamustehtävissä, kuten Tieteellisten seurain valtuuskunnan puheenjohtajana, Suomen Akatemian tutkimusinfrastruktuuritoimikunnan jäsenenä ja Maanpuolustuskorkeakoulun ja Ilmatieteen laitoksen neuvottelukuntien jäsenenä. Kansainvälisiin tehtäviin lukeutuu muun muassa jäsenyys yhteiseurooppalaisen synkrotroni-säteilytutkimuslaitoksen (ESRF) hallintoneuvostossa.

Hämäläinen on Suomalaisen Tiedeakatemian ja Suomen Tiedeseuran jäsen. Hän on saanut Suomalaisen Tiedeakatemian Väisälän palkinnon 2002. Hänet on kutsuttu Keskisuomalaisen osakunnan inspehtoriksi 2017 ja valittu Helsingin yliopiston vuoden viestijäksi 2010 sekä fysiikan laitoksen vuoden opettajaksi kolme kertaa.

Ylioppilaaksi Suolahden lukiosta

Hämäläinen on syntynyt Viitasaarella ja kirjoittanut ylioppilaaksi Suolahden lukiosta 1982. Hän on väitellyt filosofian tohtoriksi fysiikasta 1990 Helsingin yliopistossa.

– On hienoa palata kotiseudulle johtamaan erinomaista yliopistoa ja tuoda omien kokemusten kautta näkemyksiä sen kehittämiseen. Toivon, että aiemmissa tehtävissäni luotujen verkostojen avulla pystyn myös vahvistamaan Jyväskylän asemaa kansallisessa korkeakoulukentässä, Keijo Hämäläinen toteaa.

Rehtorin viran hakijoista tehtiin ennen valintapäätöstä psykologiset soveltuvuusarviot. Maaliskuussa ehdokkaille järjestettiin yhteinen tentti, jota oli seuraamassa muun muassa yliopiston hallitus.

Muut ehdokkaat oman talon sisältä

Yliopiston hallituksella oli valinnan loppuvaiheessa mukana viisi ehdokasta. Heistä neljä työskentelee Jyväskylän yliopistossa. Nuorimmat ehdokkaat olivat 50-vuotiaat Suomen historian professori Petri Karonen ja kauppakorkeakoulun dekaani Hanna-Leena Pesonen. Vanhimmat ehdokkaat olivat matemaattis-luonnontieteellisen tiedekunnan dekaani ja kemian professori Henrik Kunttu, 58 ja humanistis-yhteiskunnallisen tiedekunnan dekaani ja Suomen kielen professori Minna-Riitta Luukka, 57.

Yliopiston rehtorin tehtävään valittavalta vaadittiin tohtorin tutkinto, vankka kokemus asiantuntijaorganisaation johtamisesta sekä kansallisesta ja kansainvälisestä yhteistyöstä.

Jyväskylän yliopiston kirjoilla on 15 000 perus- ja jatko-opiskelijaa 90 maasta, 20 000 aikuisopiskelijaa ja 2 500 työntekijää.